b'\n_START_ARTICLE_\nThe File on Thelma Jordon\n_START_SECTION_\nArgument\n_START_PARAGRAPH_\nEn el dia del seu cinqu\xc3\xa8 aniversari de noces, Cleve Marshall (Wendell Corey), ajudant del fiscal del districte d\'una petita ciutat californiana, s\'adona que el seu matrimoni no rutlla. Aquella nit beu m\xc3\xa9s del compte i coneix la bella Thelma Jordon (Barbara Stanwyck), que amaga un t\xc3\xa8rbol i delictiu passat. Cleve se n\'enamora i es fan amants. Tot es complica quan Thelma \xc3\xa9s acusada de l\'assassinat d\'una dona molt rica, Vera Edwards. Completament segur de la innoc\xc3\xa8ncia de Thelma, l\'ajudant del fiscal pren les cartes en l\'assumpte, implicant-se m\xc3\xa9s enll\xc3\xa0 del que \xc3\xa9s raonable.\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nThe File on Thelma Jordon \xc3\xa9s de les menys conegudes per\xc3\xb2 de les m\xc3\xa9s apreciables pel\xc2\xb7l\xc3\xadcules rodades als Estats Units pel cineasta d\'origen alemany Robert Siodmak. Servint-se d\'un gui\xc3\xb3 basat en una hist\xc3\xb2ria de la novel\xc2\xb7lista Marty Holland, Siodmak va saber mostrar les cartes ocultes del relat en els moments m\xc3\xa9s pertinents. La pel\xc2\xb7l\xc3\xadcula estableix un calibre negre, negr\xc3\xadssim, ajustant-se a les dimensions criminals, \xc3\xa8tiques i dram\xc3\xa0tiques dels personatges. A manera d\'excel\xc2\xb7lent faula moral sobre l\'engany, hom veu com els tipus incauts i amb bona fe s\xc3\xb3n assetjats i, a la fi, enxampats en una xarxa preparada per oportunistes i estafadors._NEWLINE_Concentra la trama el personatge de l\'ambiciosa i delictiva Thelma Jordon, paper fet a mida de Barbara Stanwyck, actriu prou familiaritzada amb els rols de femme fatale. I \xc3\xa9s que nom\xc3\xa9s quatre anys abans havia rodat Double Indemnity (1944) amb el text de James M. Cain i sota les ordres de Billy Wilder. Amb la pel\xc2\xb7l\xc3\xadcula de Siodmak, l\'actriu obt\xc3\xa9 el doctorat en dones perverses, inescrutables i perilloses (en \xc3\xa9sser preguntat per Barbara Stanwyck, Siodmak digu\xc3\xa9: "\xc3\x89s una d\'aquestes rares actrius que no es passen el dia mirant-se a l\'espill."). Agosarada i enardidora, Barbara Stanwyck troba anivellada r\xc3\xa8plica en la figura de Clevell Marshall (Wendell Corey), el cr\xc3\xa8dul, per\xc3\xb2 no pas feble ajudant del fiscal. Ambd\xc3\xb3s personatges esdevenen molt adequats perqu\xc3\xa8 aquesta s\xc3\xb2rdida intriga policiaca funcioni amb clima sostingut, adequada ambig\xc3\xbcitat i sense fissures destacables._NEWLINE_Assetjat per la cacera de bruixes de McCarthy i descontent amb les imposicions de la gran ind\xc3\xbastria cinematogr\xc3\xa0fica, aquest film fou el darrer de les contribucions de Robert Siodmak en el cinema negre estatunidenc, g\xc3\xa8nere al qual va lliurar una successi\xc3\xb3 de t\xc3\xadtols incontestables.'